RO Jurnalul Oficial al Uniunii Europene L 47/1

DECIZIA (UE) 2018/229 A COMISIEI

din 12 februarie 2018

de stabilire, în temeiul Directivei 2000/60/CE a Parlamentului European și a Consiliului, a valorilor pentru clasificările sistemelor de monitorizare ale statelor membre ca rezultat al exercițiului de intercalibrare și de abrogare a Deciziei 2013/480/UE a Comisiei

[notificată cu numărul C(2018) 696]

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Directiva 2000/60/CE a Parlamentului European și a Consiliului din 23 octombrie 2000 de stabilire a unui cadru de politică comunitară în domeniul apei (1), în special secțiunea 1.4.1 punctul (ix) din anexa V,

întrucât:

(1) Directiva 2000/60/CE impune statelor membre obligația să protejeze, să îmbunătățească și să refacă toate corpurile de apă de suprafață, cu scopul de a obține o stare bună a apelor, din punct de vedere ecologic și chimic. În plus, această directivă impune statelor membre obligația să protejeze și să îmbunătățească toate corpurile de apă artificiale și corpurile de apă puternic modificate, cu scopul de a obține un potențial ecologic bun și o stare chimică bună.

(2) Pentru a defini unul dintre principalele obiective de mediu ale Directivei 2000/60/CE, și anume „starea ecologică bună”, directiva prevede un proces destinat să asigure comparabilitatea rezultatelor monitorizării biologice efectuate de statele membre, precum și a clasificărilor sistemelor de monitorizare ale acestora. Rezultatele monitorizării biologice efectuate de statele membre și clasificările sistemelor de monitorizare ale acestora trebuie să fie comparate prin intermediul unei rețele de intercalibrare, compusă din puncte de monitorizare situate în fiecare stat membru și în fiecare ecoregiune din Uniune. Directiva 2000/60/CE impune statelor membre obligația să colecteze, după caz, informațiile necesare pentru punctele incluse în rețeaua de intercalibrare, pentru a permite evaluarea coerenței clasificărilor sistemelor naționale de monitorizare cu definițiile normative de la secțiunea 1.2 din anexa V la Directiva 2000/60/CE. Pentru a putea realiza exercițiul de intercalibrare, statele membre sunt organizate în grupuri de intercalibrare geografică, cuprinzând statele membre care au în comun anumite tipuri de corpuri de ape de suprafață, definite în secțiunea 2 din anexa la Decizia 2005/646/CE a Comisiei (2).

(3) În conformitate cu Directiva 2000/60/CE, exercițiul de intercalibrare trebuie să fie realizat la nivelul elementelor biologice, comparând rezultatele clasificării sistemelor naționale de monitorizare pentru fiecare element biologic și pentru fiecare tip de corp de apă de suprafață comun unor state membre și asigurând coerența rezultatelor cu definițiile normative prevăzute în secțiunea 1.2 din anexa V la directiva menționată.

(4) Comisia a facilitat trei faze ale exercițiului de intercalibrare prin intermediul Centrului Comun de Cercetare. În conformitate cu strategia comună de implementare a Directivei-cadru privind apa, au fost elaborate patru documente de orientare [numerele 6 (3), 14 (două versiuni) (4) și 30 (5)] pentru a facilita procesul de intercalibrare. Acestea oferă o imagine de ansamblu a principiilor-cheie ale procesului de intercalibrare și a opțiunilor de realizare a exercițiului, inclusiv în ceea ce privește termenele, precum și a cerințelor în materie de raportare. Documentele de orientare respective prevăd, de asemenea, o procedură de adaptare a metodelor naționale de clasificare noi sau revizuite la definiția armonizată a stării ecologice bune.

(5) Până în 2007, Comisia a primit rezultatele de intercalibrare pentru o serie de elemente calitative biologice. Acestea au fost incluse în Decizia 2008/915/CE a Comisiei (6), care stabilește valorile delimitărilor dintre clase pe care statele membre trebuie să le utilizeze în cadrul clasificărilor sistemelor lor naționale de monitorizare. Rezultatele primei faze a exercițiului de intercalibrare au fost incomplete, în sensul că nu au fost acoperite toate elementele calitative biologice. Cu toate acestea, a fost necesar să se adopte rezultatele disponibile ale exercițiului de intercalibrare pentru a furniza informații pentru dezvoltarea primului program de măsuri privind bazinele hidrografice și a primelor planuri de gestionare a bazinelor hidrografice, în conformitate cu articolele 11 și 13 din Directiva 2000/60/CE.

(6) Pentru a acoperi lacunele și a îmbunătăți comparabilitatea rezultatelor de intercalibrare în timp util pentru elaborarea celui de al doilea ciclu al planurilor de gestionare a bazinelor hidrografice prevăzut pentru 2015, Comisia a inițiat o a doua fază a exercițiului de intercalibrare. Rezultatele acestui exercițiu de intercalibrare au fost incluse în Decizia 2013/480/UE a Comisiei (7). Rezultatele au evidențiat că au existat cazuri în care intercalibrarea a fost realizată numai parțial. De asemenea, pentru anumite grupuri de intercalibrare geografică și elemente calitative biologice nu au existat rezultate de intercalibrare care să poată fi incluse în respectiva decizie.

(7) Prin urmare, pentru a acoperi lacunele și a îmbunătăți comparabilitatea rezultatelor de intercalibrare în timp util pentru elaborarea celui de al treilea ciclu al planurilor de gestionare a bazinelor hidrografice, prevăzut pentru 2021, a fost necesară o a treia fază a exercițiului de intercalibrare. Rezultatele acestei faze, a treia, a exercițiului de intercalibrare sunt incluse în anexa la prezenta decizie.

(8) În anexa la prezenta decizie sunt indicate rezultatele exercițiului de intercalibrare. Pentru rezultatele din partea 1 din anexă, au fost finalizate toate etapele procesului de intercalibrare indicate în documentele de orientare. Partea 2 din anexă conține metodele naționale de clasificare și valorile aferente ale delimitărilor pentru care nu a fost posibil din punct de vedere tehnic să se finalizeze evaluarea comparabilității din cauza lipsei unor tipuri comune și a diferențelor dintre presiunile luate în considerare și dintre conceptele de evaluare utilizate. Întrucât rezultatele indicate în părțile 1 și 2 din anexă sunt coerente cu definițiile normative indicate în secțiunea 1.2 a anexei V la Directiva 2000/60/CE, valorile delimitărilor respective ar trebui utilizate în cadrul clasificărilor sistemelor de monitorizare ale statelor membre.

(9) În cazul în care corpurile de apă corespunzătoare tipurilor intercalibrate sunt definite ca fiind corpuri de apă artificiale sau puternic modificate în conformitate cu articolul 4 alineatul (3) din Directiva 2000/60/CE, statelor membre ar trebui să li se permită să utilizeze rezultatele prezentate în anexa la prezenta decizie pentru a deduce potențialul lor ecologic bun, avându-se în vedere modificările fizice și utilizarea apei aferentă acestora în conformitate cu definițiile normative din secțiunea 1.2.5 a anexei V la Directiva 2000/60/CE.

(10) Statele membre ar trebui să transpună rezultatele exercițiului de intercalibrare în sistemele lor naționale de clasificare pentru a stabili delimitările între starea ecologică foarte bună și bună și între starea bună și moderată pentru toate tipurile lor naționale.

(11) Informațiile care devin disponibile prin introducerea programelor de monitorizare prevăzute la articolul 8 din Directiva 2000/60/CE și reexaminarea și actualizarea caracteristicilor districtelor hidrografice prevăzute la articolul 5 din directiva citată ar putea aduce noi dovezi care pot conduce la adaptarea sistemelor de monitorizare și clasificare ale statelor membre la progresul științific și tehnic. Statele membre pot, de asemenea, să elaboreze noi metode de clasificare naționale, având drept obiect elemente sau subelemente calitative biologice și valorile delimitărilor respective, pentru care ar trebui evaluată coerența cu definițiile normative indicate în secțiunea 1.2 din anexa V la Directiva 2000/60/CE. Aceste aspecte pot conduce la o revizuire a rezultatelor exercițiului de intercalibrare pentru a elimina lacunele și a îmbunătăți calitatea și comparabilitatea rezultatelor intercalibrării, ceea ce la rândul său ar putea impune o actualizare a rezultatelor incluse în anexa la prezenta decizie.

(12) Prin urmare, Decizia 2013/480/UE ar trebui să fie abrogată și înlocuită în consecință.

(13) Măsurile prevăzute în prezenta decizie sunt conforme cu avizul comitetului menționat la articolul 21 alineatul (1) din Directiva 2000/60/CE,

ADOPTĂ PREZENTA DECIZIE:

Articolul 1

(1) În sensul secțiunii 1.4.1 punctul (iii) a anexei V la Directiva 2000/60/CE, statele membre utilizează în clasificările sistemelor lor de monitorizare valorile pentru delimitările între clase stabilite în partea 1 din anexa la prezenta decizie.

(2) În cazul în care evaluarea comparabilității pentru un element calitativ biologic nu a fost finalizată în cadrul unui Grup de intercalibrare geografică, în sensul secțiunii 1.4.1 punctul (iii) din anexa V la Directiva 2000/60/CE, statele membre utilizează în clasificările sistemelor lor de monitorizare metodele și valorile delimitărilor dintre clase stabilite în partea 2 din anexa la prezenta decizie.

(3) Statele membre pot utiliza metodele și valorile delimitărilor dintre clase indicate în anexa la prezenta decizie pentru a stabili potențialul ecologic bun al corpurilor de apă desemnate ca fiind artificiale sau puternic modificate în conformitate cu articolul 4 alineatul (3) din Directiva 2000/60/CE.

Articolul 2

Decizia 2013/480/UE se abrogă.

Articolul 3

Prezenta decizie se adresează statelor membre.

Adoptată la Bruxelles, 12 februarie 2018. Pentru Comisie Karmenu VELLA Membru al Comisiei

(1) JO L 327, 22.12.2000, p. 1.

(2) Decizia 2005/646/CE a Comisiei din 17 august 2005 de stabilire a unui registru al siturilor în scopul creării unei rețele de intercalibrare în conformitate cu Directiva 2000/60/CE a Parlamentului European și a Consiliului (JO L 243, 19.9.2005, p. 1).

(3) Strategia comună de implementare a Directivei-cadru privind apa (2000/60/CE), documentul de orientare nr. 6, Towards a Guidance on Establishment of the Intercalibration Network and the Process on the Intercalibration Exercise („Către o orientare privind crearea unei rețele de intercalibrare și procesul exercițiului de intercalibrare”), Comunitățile Europene, 2003, ISBN 92-894-5126-2.

(4) Strategia comună de implementare a Directivei-cadru privind apa (2000/60/CE), documentul de orientare nr. 14, Guidance document on the Intercalibration Process 2004-2006 („Document de orientare privind procesul de intercalibrare 2004-2006”), ISBN 92-894-9471-9.

Strategia comună de implementare a Directivei-cadru privind apa (2000/60/CE), documentul de orientare nr. 14, Guidance document on the Intercalibration Process 2008-2011 („Document de orientare privind procesul de intercalibrare 2008-2011”), ISBN 978-92-79-18997-5.

(5) Procedura de adaptare a metodelor de clasificare noi sau actualizate la rezultatele unui exercițiu de intercalibrare încheiat, documentul de orientare nr. 30. Raport tehnic 2015-085, ISBN 978-92-79-38434-9.

(6) Decizia 2008/915/CE a Comisiei din 30 octombrie 2008 de stabilire, în temeiul Directivei 2000/60/CE a Parlamentului European și a Consiliului, a valorilor pentru clasificările sistemelor de monitorizare ale statelor membre ca rezultat al exercițiului de intercalibrare (JO L 332, 10.12.2008, p. 20).

(7) Decizia 2013/480/UE a Comisiei din 20 septembrie 2013 de stabilire, în temeiul Directivei 2000/60/CE a Parlamentului European și a Consiliului, a valorilor pentru clasificările sistemelor de monitorizare ale statelor membre ca rezultat al exercițiului de intercalibrare și de abrogare a Deciziei 2008/915/CE (JO L 266, 8.10.2013, p. 1).